Obec Oravská Polhora na základe § 6 ods. 1 zákona č. 369/1990 Zb. o obecnom zriadení v znení nehorších predpisov a v súlade s ustanovením § 36 ods. 7 písm. b) a c) zákona NR SR č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach v znení neskorších predpisov

v y d á v a

**Všeobecne záväzné nariadenie obce Oravská Polhora**

**č. 3/2014**

 **o spôsobe náhradného zásobovania vodou, odvádzania odpadových vôd a o zneškodňovaní obsahu žúmp na území obce Oravská Polhora**

**Článok 1**

**Úvodné ustanovenia**

1. Toto všeobecne záväzné nariadenie (ďalej len „VZN“) sa dotýka všetkých občanov, ktorí žijú, alebo vlastnia nehnuteľnosť na bývanie na území obce Oravská Polhora, fyzických a právnických osôb, ktoré prevádzkujú svoju činnosť na území obce Oravská Polhora, sú napojení na verejný vodovod alebo majú vlastnú studňu, z čoho vyplýva, že produkujú odpadové vody, ktoré vypúšťajú do žumpy.
2. Predmetom VZN je úprava povinnosti spôsobu náhradného zásobovania pitnou vodou v čase jej nedostatku.
3. Predmetom VZN je úprava povinnosti prevádzkovateľov žúmp na území obce Oravská Polhora pri odvádzaní odpadových vôd z nehnuteľnosti do žúmp a ich zneškodňovanie.

**Článok 2**

**Dočasné obmedzenie užívania pitnej vody**

1. Obec Oravská Polhora v súčinnosti s Oravskou vodárenskou spoločnosťou, a. s., Dolný Kubín, ul. Bysterecká 2180 ako prevádzkovateľom verejného vodovodu môže dočasne obmedziť alebo prerušiť dodávku pitnej vody z verejného vodovodu z dôvodov uvedených v zákone č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach v znení neskorších predpisov.
2. Prevádzkovateľ verejného vodovodu je povinný oznámiť obci a príslušným orgánom a organizáciám prerušenie alebo obmedzenie dodávky pitnej vody v termíne stanovenom § 32 zákona č. 442/2002 Z. z. o verejných vodovodoch a kanalizáciách, vrátane obnovenia dodávky vody v normálnom režime z verejného vodovodu.
3. Obmedzenie, prerušenie dodávky, zákaz užívania pitnej vody, ako aj ich ukončenie sa vyhlási obecným rozhlasom, oznámením na úradnej tabuli obce a na internetovej stránke obce.
4. V čase obmedzenia užívania pitnej vody na iné účely ako je zásobovanie obyvateľov pitnou vodou je zakázané počas dňa od 5:00 do 22:00 používanie pitnej vody z verejného vodovodu na polievanie záhrad, ihriska, verejných priestranstiev, polievanie hrobových miest na cintoríne, umývanie áut, napúšťanie bazénov a záhradných jazierok, polievanie klziska, stavebné účely a upratovanie.
5. V čase zákazu užívania pitnej vody na iné účely ako je zásobovanie obyvateľov pitnou vodou je zakázané celodenne, t.j. 24 hodín používanie pitnej vody z verejného vodovodu na polievanie záhrad, ihriska, verejných priestranstiev, polievanie hrobových miest na cintoríne, umývanie áut, napúšťanie bazénov a záhradných jazierok, polievanie klziska, stavebné účely a upratovanie.
6. Dodávka pitnej vody bude v plnom rozsahu obnovená bez meškania po odstránení dôvodov obmedzenia alebo zákazu užívania pitnej vody z verejného vodovodu na iné účely, ako je zásobovanie obyvateľov pitnou vodou. O obnovení dodávky pitnej vody obec informuje obyvateľov v mieste obvyklým spôsobom.

**Článok 3**

**Náhradné zásobovanie pitnou vodou**

1. Náhradné zásobovanie pitnou vodou sa vykonáva v prípade dlhodobého prerušenia, alebo obmedzenia dodávky vody z verejného vodovodu z dôvodov:
	1. mimoriadnej udalosti, mimoriadnych klimatických podmienkach,
	2. pri poruche na verejnom vodovode,
	3. pri ohrození života a zdravia ľudí alebo majetku,
	4. pri obmedzení zásobovania vodou.
2. Ak nemožno zabezpečiť dodávku pitnej vody verejným vodovodom, prevádzkovateľ verejného vodovodu v spolupráci s obcou zabezpečí dodávku pitnej vody náhradným zásobovaním pitnou vodou.
3. Dodávka pitnej vody náhradným zásobovaním sa zabezpečuje rozvozom cisternami s pitnou vodou alebo inými prepravnými prostriedkami, alebo výdajom balenej vody.
4. Rozvoz vody po obci bude podľa zverejneného časového harmonogramu.
5. Čas pristavenia cisterny s pitnou vodou a rozvozu dohodnutom v bode 4 oznámi obec v obecnom rozhlase, oznámením na úradnej tabuli obce a na internetovej stránke obce.
6. Pri dodávke pitnej vody náhradným zásobovaním sa zabezpečuje dodávka pitnej vody v zníženom množstve a to minimálne 15 litrov pitnej vody na osobu denne.
7. V mimoriadne nepriaznivých podmienkach 5 litrov na osobu denne, najviac na tri po sebe nasledujúce dni.

**Článok 4**

**Spôsob zneškodňovania obsahu žúmp**

1. V súvislosti s tým, že obec Oravská Polhora ešte nemá v súčasnosti vybudovanú verejnú kanalizáciu, obyvatelia, právnické osoby a fyzické osoby - podnikatelia používajú na odvádzanie odpadových vôd vlastné žumpy.
2. Producent odpadových vôd akumulovaných v žumpe je každý koho činnosťou odpadové vody vznikajú.
3. Splašková odpadová voda je použitá voda z obydlí a služieb, predovšetkým z ľudského metabolizmu a činností v domácnostiach, z kúpeľní, stravovacích zariadení a z iných podobných zariadení.
4. Žumpa je zakrytá podzemná vodotesná nádrž bez odtoku, určená na akumuláciu odpadových vôd z domácností. Žumpa nie je vodnou stavbou a nevzťahuje sa na ňu režim vodného zákona.
5. Obsah žúmp je podľa prílohy č. 1 vodného zákona škodlivou látkou a platia pre ňu ustanovenia § 39 zákona č. 364/2004 Z. z. o vodách a o zmene zákona SNR č. 372/1990 Zb. o priestupkoch v znení neskorších predpisov.
6. Vlastník žumpy je osoba, ktorá zriadila žumpu spôsobom určeným právnymi predpismi.
7. Užívateľ žumpy je vlastník pozemku, na ktorom sa žumpa nachádza pokiaľ sa hodnovernými dokladmi nepreukáže iný vlastník (napr. nájomná zmluva).

**Článok 5**

**Zneškodňovanie odpadových vôd**

1. Vlastník prípadne užívateľ žumpy, v ktorej sa akumulujú odpadové vody, je povinný pri ich likvidácii dodržiavať všetky platné právne predpisy.
2. Pri nakladaní s obsahom žumpy je každý povinný chrániť zdravie obyvateľstva a životné prostredie.

**Článok 6**

**Povinnosti spojené s užívaním žumpy**

1. Užívateľ žumpy je povinný vybudovať a prevádzkovať žumpu tak, aby nedochádzalo k úniku obsahu žumpy do okolia a k ohrozovaniu, alebo poškodzovaniu zdravia obyvateľov, alebo životného prostredia.
2. Užívateľ žumpy musí zabezpečiť vývoz a zneškodnenie obsahu žumpy v intervaloch primeraných kapacite žumpy na vlastné náklady prostredníctvom oprávnených právnických osôb alebo fyzických osôb a v súlade s platnými právnymi predpismi.
3. Prepravca obsahu žumpy je povinný ho odovzdať k zneškodneniu len na miesto na to určené - na čistiareň odpadových vôd, ktorej prevádzkový poriadok to umožňuje.
4. Ak sa pri kontrole zistí, že znečisťovanie vôd, napr. studní, potoka, prípadne pôdy v okolí žumpy je v príčinnej súvislosti s technickým stavom žumpy, v takomto prípade je užívateľ žumpy povinný nechať vypracovať nový doklad o vodotesnosti žumpy.
5. Zakazuje sa vypúšťanie obsahu žúmp do záhrad, priekop, na trávnaté plochy a všetky poľnohospodárske a lesné pozemky, aj keby boli vo vlastníctve užívateľa žumpy.
6. Zakazuje sa vypúšťanie obsahu žúmp do povrchových a podzemných vôd a do verejnej dažďovej kanalizácie a mimo miest na to určených.

**Článok 7**

**Sankcie**

1. Porušenie povinnosti a zákazu ustanoveného týmto VZN fyzickou osobou je priestupkom podľa § 48 zákona č. 372/1990 Zb. o priestupkoch v znení neskorších právnych predpisov, za ktorý môže obec uložiť pokutu do 33,00 EUR.
2. Porušenie povinnosti a zákazu ustanoveného týmto VZN právnickou osobou a fyzickou osobou oprávnenou na podnikanie je iným správnym deliktom, za ktorý môže obec podľa § 13 ods. 9 písm. a) zákona č. 369/1990 Zb. o obecnom zriadení v znení neskorších predpisov uložiť pokutu do výšky 6 638,00 EUR.
3. Pri určovaní výšky pokuty sa prihliada najmä na škodlivé následky porušenia povinnosti, dĺžky trvania protiprávneho stavu a na okolnosti, za ktorých k porušeniu povinnosti došlo.
4. Výnos z pokút uložených obcou je príjmom rozpočtu obce.
5. Kontrolu nad dodržiavaním tohto nariadenia vykonávajú:

 a) starosta obce,

 b) hlavný kontrolór obce,

 c) poslanci obecného zastupiteľstva obce.

6. Právo vykonávať kontrolu majú aj iné kontrolné orgány.

**Článok 8**

**Záverečné ustanovenie**

1. Na tomto VZN sa uznieslo Obecné zastupiteľstvo v Oravskej Polhore dňa 15. decembra 2014 uznesením č. 9/2014.
2. Zmeny tohto VZN schvaľuje Obecné zastupiteľstvo obce Oravská Polhora.
3. Toto VZN nadobudne účinnosť dňom 1. januára 2015.

V Oravskej Polhore dňa: 24.11.2014

 Ing. Michal Strnál

 starosta obce

Zverejnené: 28.11.2014

Schválené: 15.12.2014

Zvesené: 31.12.2014